NG Gemeente PE-Sherwood | Kerkbode
15 September 2021 KerkbodeVakatures
Aantal kere gelees: 968
Vakature: Gemeenteleraar (Onbepaalde termyn)
Sluitingsdatum: Maandag, 18 Oktober 2021
Die NG gemeente PE-Sherwood, 'n voorstedelike gemeente in Nelson Mandelabaai, nooi gelegitimeerdes van die NG Kerk uit om aansoek te doen vir 'n voltydse predikantspos.
Sherwood is in 'n groeiende deel van ons stad geleë met voortdurende nuwe residensiële ontwikkeling. Beide woonhuise en meenthuiskomplekse kom voor. Die gemeenskap bestaan onder meer uit 'n groot hoeveelheid jonger gesinne. Die omgewing beskik oor goeie laer- en hoërskole, met groot winkelsentrums.
Sherwood-gemeente besit 'n ekonomiese lewensreg-aftreeoord met 116 eenhede. Ouer lidmate is 'n groot bate. Ons het ook aktiewe jeugkategese en bedienings. 'n Kleuterskool benut ons jeuglokale. Uitreik met die evangelie oor grense lê na aan ons hart, plaaslik en internasionaal.
Ons beskik tans nie oor 'n aktiewe kleingroepbediening nie, wat vir ons 'n leemte is.
Ons leraar is verbind aan die kerk se lewende geloof en belydenisbasis, en help ons om die evangelie uit te leef en te groei in ons geloof. Skrifgetroue, dinamiese en aktuele prediking is 'n prioriteit.
Hy/sy beskik oor empatie, 'n fasiliterende leierskapstyl, goeie luistervermoëns, 'n positiewe lewensuitkyk, uitstekende menseverhoudinge (alle ouderdomsgroepe), en 'n sin vir humor.
Hy/sy is 'n sosiale entrepreneur wat mense bymekaarbring, netwerke vorm en geleenthede om te dien, raaksien. Die leraar is innoverend, kyk wyer as die gemeente en help ons om die gemeenskap te dien.
Ouers met jong kinders is vir ons baie belangrik en behoort tot die hart van ons bediening. Die leraar het 'n gawe en passie vir jeug en kinderbediening, maar is ook gemaklik met verskillende bedieningstyle en ouderdomsgroepe.
Volgens sinodale skaal. 'n Reistoelaag en ander voordele word ook gebied.
Aansoeke bestaan uit 'n dekbrief wat motiveer waarom jy jouself as leraar van PE-Sherwood sien, 'n CV, asook die voltooide vraelys beskikbaar by: www.ngkok.co.za/gemeentes/sherwood.doc.